যোৱা কেইবাদিন ধৰি হোৱা নেৰানেপেৰা বৰষুণৰ ফলত ইতিমধ্যে ডিমা হাচাও জিলাৰ সৈতে ৰাজ্যৰ বাকী অংশৰ ৰে'ল যোগাযোগ বিচ্ছিন্ন হৈ পৰিছে। আনহাতে, হাফলং-লংকা ঘাইপথ বাদ দি বাকী হাফলং-শিলচৰ আৰু হাফলং-লামডিং ৰাষ্ট্ৰীয় ঘাইপথো বন্ধ হৈ পৰিছে।
উক্ত ঘাইপথটোৰে পুনৰ কেতিয়ালৈ যানবাহন চলাচল কৰিব সেয়া এই মুহুৰ্তত কোৱা টান হৈ পৰিছে। কিয়নো এতিয়ালৈকে জিলা প্ৰশাসন আৰু ৰাষ্ট্ৰীয় ঘাইপথ কৰ্তৃপক্ষৰ ফালৰ পৰা পথ সুচল কৰাৰ ক্ষেত্ৰত কোনো ব্যৱস্থা গ্ৰহণ কৰা নাই। যাৰ পৰিণতিত অহা এক সপ্তাহতো হাফলং- লামডিং ৰাষ্ট্ৰীয় ঘাইপথ সুচল হোৱাৰ কোনোও আশা নাই।
ইপিনে জিলা সদৰৰ লগত যোগাযোগ ৰক্ষাকাৰী অন্যতম জীৱন ৰেখা হিচাপে চিহ্নিত ঘাইপথটো বন্ধ হৈ পৰাত পাহাৰীয়া ৰাইজ বিপাঙত পৰিছে।
জাতিংগা- মাহুৰৰ মাজত মুঠ ১২ টা পৃথক স্থানত ভূমিস্খলন হোৱাৰ লগতে ঘাইপথ নিশ্চিহ্ন হৈ পৰিছে। প্ৰায় তিনিশ' মিটাৰ এলেকা জুৰি ভূমিস্খলন হোৱাৰ উপৰি পকী দলঙো ক্ষতিগ্ৰস্ত হৈছে। পানীৰ প্ৰবল সোঁতে ঘাইপথ ভাঙি লৈ গৈছে।
আনহাতে, ৰে'লপথ সুচল হোৱা বিষয়কলৈয়ো সন্দিহান ৰে'ল কৰ্তৃপক্ষ। বৃহস্পতিবাৰে ৰাতি ন'টা বাজি ত্ৰিশ মিনিটত ট্ৰ্যাক চাৰ্টিফিকেট দিয়া হয় যদিও ৰাতি আকৌ ডিটকচড়া আৰু বান্দৰখালৰ মাজত ভয়ংকৰ ভূমিস্খলনত ৰে'লপথৰ বিস্তৰ ক্ষতিসাধন হয়।
ডিমা হাচাও জিলাৰ জিলা উপায়ুক্ত অমিতাভ ৰাজখোৱাই নৰ্থ ইষ্ট নাওক জনায় যে বৰষুণ কমিলে অনতিপলমেই ঘাইপথ মেৰামতিৰ কাম আৰম্ভ হ'ব। তথাপি হাফলং-লামডিং ৰাষ্ট্ৰীয় ঘাইপথত মুঠতে বাৰটা পৃথক স্থানত পথ সুচল কৰি তোলোতে কেইবাদিন লাগিব।
মোদী পাছ, নাড্ডা ফেইল! বিজেপিৰ ৰাষ্ট্ৰীয় সভাপতিৰ ৰাজ্য হিমাচলত কংগ্ৰেছৰ মুখ্যমন্ত্ৰী হ'ব কোন?
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
